Am pierdut procesul în prima instanță Judecătoarea a considerat că i-am ”încălcat dreptul la reputaţie şi demnitate” procurorului Alina Stoica, dar a respins cererea acesteia de a șterge pasajele de pe net și de a-i da 400.000 de lei

joi, 25 iunie 2015, 9:10

de Mirela Neag și Cătălin Tolontan

Ieri, 24 iunie 2015, judecătoarea Claudia Constantina Ștefan, de la Judecătoria Sectorului 6 București, a pronunțat sentința în procesul pe care procurorul DIICOT Alina Stoica l-a intentat celor doi jurnaliști semnatari ai investigației ”Gala Bute”.

Alina Stoica a apelat la tribunal, scriind în cererea de chemare în judecată că, din cauza articolelor din Gazeta Sporturilor, ”mi s-a îngreunat activitatea profesională” de procuror care are ca sarcină combaterea traficului transfrontalier de droguri.

Mai exact, unii dintre cei anchetați, dar și martori, susține Alina Stoica, ”mi-au pus la îndoială buna-credinţă și profesionalismul”, invocînd textele din gsp.

Articolele se refereau la modul în care, pe cînd era la DNA, Alina Stoica a încheiat în noiembrie 2013 rechizitoriul ”Galei Bute”, trimițîndu-l în instanță doar pe Rudel Obreja.

Aici puteți citi articolele atacate de Alina Stoica.

1. Contul de piatră s-a dărîmat



2. Procurorul „care a pierdut pe drum suspecții” pleacă din DNA!

3. Procurorul din Dosarul Ridzi redeschide cercetările în Gala Bute

4. Urmează al doilea KO în Gala Bute: sursă judiciară: „Chiar dacă ministrul Elena Udrea a semnat doar felicitările de Crăciun și de Paște, ea este unul dintre profitorii corupției din spatele Galei de box!”

5. Oamenii Elenei Udrea au început să vorbească: o dezvăluie drept „șefa Galei Bute”!

6. Nu presa a aflat din dosare ce fac procurorii, ci procurorii au aflat din presă ce fac răufăcătorii. O scrisoare din Botoșani și un atentat la Paris

Procurorul a solicitat de la ziariști despăgubiri în valoare de 400.000 de lei.

Procesul, la care jurnaliștii au fost prezenți la toate termenele procesului, iar procurorul DIICOT, la nici unul, s-a încheiat, iar judecătoarea Claudia Constantina Ștefan a decis că ”prin articolele publicate de pârâţi a fost încălcat dreptul la reputaţie şi demnitate” al procurorului, dar a respins „cererea de chemare în judecată, principală şi conexă, ca neîntemeiate”.

Dacă decizia rămîne definitivă, ea trebuie publicată pe cheltuiala ziariștilor în Gazeta Sporturilor, Prosport și Jurnalul Național, edițiile print și online, spune instanța.

Instanța a respins cererea procurorului ca pasajele din articolele reclamate să fie șterse și ca jurnaliștii să nu mai scrie despre ea „denigrator” in viitor, dar și aceea de a-i plăti daune în valoare totală de 400.000 de lei.

Sentință nu e definitivă.

Vom face apel, dar nu vom comenta nici acest verdict și nici cel de la Apel. Doar le vom relata.

Ca în toate cazurile despre care am scris, considerăm că justiția e suverană, indiferent dacă verdictele ei ne sînt defavorabile sau favorabile.